“Fost ħafna stqarrijiet, xnigħat u teoriji dwar dak li ġara din il-ġimgħa, nista’ nistaqsi lil kulħadd biex iżomm f’moħħu l-unika ħaġa li tgħodd – it-telfa traġika tal-ħajja sabiħa ta’ Lisa Maria,” kiteb illejla Winston J.Zahra, wieħed mill-qraba milquta mid-diżgrazzja ta’ nhar l-Erbgħa f’Ħad-Dingli. Aktar qabel: Il-Pulizija qiegħda tistenna li Erin Tanti, iż-żagħżugħ ta’ 23 sena li l-Erbgħa nstab ħaj taħt l-irdumijiet ta’ Ħad Dingli jkun f’pożizzjoni li jitkellem ħalli jkun investigat dwar il-mewt ta’ Lisa Marie Zahra. Il-funeral tat-tfajla li kellu jsir illum ġie pospost wara li l-Qorti żammet milli tirilaxxa l-katavru għad-difna. Il-Qorti żammet milli jiġi rilaxxat il-kadavru tat-tfajla, Lisa Marie Zahra sakemm il-Pulizija titkellem ma’ ErinTanti. Dan l-iżvilupp seħħ ftit sigħat biss qabel kellu isir il-funeral u l-quddiesa fil-Knisja tal-Karmu fil-Belt  Valletta. Sorsi qalu li l-kadavru mhux mistenni jiġi rilaxxat għall-fuenral qabel il-ġimgħa d-dieħla. Sadanittant Erin Tanti  magħruf ukoll bħala Erin Stuart Palmier li kien mat-tfajla meta t-tnejn  nstabu fl-irdum ta’ Ħad-Dingli għadu taħt għassa stretta tal-pulizija fit-Taqsima tal-Kura Intensiva tal-Isptar Mater Dei fejn qed jingħata kura għal ġrieħi serji li ġarrab. Il-Pulizija qed teskludi li Tanti niżel ħdejn it-tfajla biex jgħinha, b’sorsi qrib l-investigaturi jikkonfermaw ma’ TVM li l-Pulizija mhix teskludi li tista’ tieħu azzjoni kontra ż-żagħżugħ li jista jiġi akkużat taħt Artiklu 213 tal-Kodiċi Kriminali taħt is-Sub-Titolu tal-Omiċidju Volontarju. Dan jipprovdi għal piena ta’ mhux iżjed minn 12-il sena ħabs jekk jinstab ħati li  ġiegħel jew għen lil ħaddieħor li jneħħi ħajtu b’idejh . Zahra u Tanti kienu rrapportati nieqsa nhar t-Tlieta. Il-Pulizija tidher li waslet għall-konklużjoni li ż-żewġ żgħażagħ waslu fuq l-irdumijiet bil-karozza ta’ Tanti għall-ħabta tal-4.00 a.m. tal-Erbgħa, 12-il siegħa qabel ma nstabu. Il-karozza nstabet imsakkra ftit metri biss ’il bogħod minn xifer l-irdum fejninstabu ż-żewġ persuni. Fl-aħħar sigħat, il-familja tat-tfajla appellat lill-midja biex tkun prudenti fir-rappurtaġġ tagħha wara li sezzjoni tal-midja taw l-impressjoni li Tanti kien qed jassisti li Lisa Maria f’mument diffiċli li kienet għaddejja minnu. Il-familja tal-vittma qalet li s-sitwazzjoni traġika żvolġiet wara li ż-żagħżugħ saq lil Lisa Maria sa Ħad-Dingli u dan għadu qed ikun investigat anke fid-dawl li Zahra hi minuri vulnerabli ta’ 15-il sena u Erin Tanti għalliem ta’ 23 sena bir-responsabbiltajiet li dan ir-rwol iġib miegħu.